Okresná prokuratúra Vranov nad Topľou 
Nám. Slobody 5, 093 80 Vranov nad Topľou

Sp. zn. : Pv 489/12/7713	Vranov nad Topľou, 24.9.2012
EEČ : 2-61-127-2012

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Vranov nad Topľou
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa XXXXX asi o 15.30 hod. viedla osobné motorové vozidlo zn. Škoda Octavia ev.č. XXXXX po ulici XXXXX, XXXXX, označenej ako vedľajšia cesta a pri vchádzaní na hlavnú cestu I. triedy č. 79 nedala prednosť vjazde osobnému motorovému vozidlu zn. Škoda Octavia ev.č. XXXXX, ktoré viedol poškodený XXXXX, nar. XXXXX, bytom Lomnica, XXXXX, XXXXX, prichádzajúcemu zľava po hlavnej ceste zo smeru od XXXXX kedy motorové vozidlo vedené obvinenou pravou prednou časťou narazilo  do pravej prednej časti osobného motorového vozidla vedeného poškodeným XXXXX, pri zrážke spolucestujúca XXXXX, XXXXX, nar. XXXXX, bytom XXXXX, utrpela pomliaždenie pravej strany hlavy s dobou liečenia XXXXX, pričom na motorovom vozidle vznikla škoda poškodenému XXXXX vo výške 2.500,00 Eur.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Okresného riaditeľstva PZ, Okresného dopravného inšpektorátu  vo Vranove nad Topľou č. XXXXX zo dňa 06.06.2012 bolo začaté trestné stíhanie vo veci prečinu ublíženia na zdraví podľa § 158  Trestného zákona a uznesením toho istého orgánu zo dňa 16.08.2012 bolo XXXXX vznesené obvinenie z prečinu ublíženia na zdraví podľa § 158 Trestného zákona, na tom skutkovom základe, ako je uvedené vo výrokovej časti tohto  uznesenia.

     Po skončení skráteného vyšetrovania poverený príslušník PZ  dňa 21.08.2012 predložil návrh na podmienečného zastavenie trestného stíhania  obvinenej.  

     Preskúmaním vyšetrovacieho spisu som zistil, že u obvinenej sú splnené podmienky na podmienečne zastavenie trestného stíhania v zmysle § 216 ods. 1 Trestného poriadku, preto návrh povereného príslušníka je dôvodný.

     Z obsahu vyšetrovacieho spisu je zrejmé, že dopravnú nehodu zapríčinila obvinená XXXXX tým, že porušila ustanovenia § 20 ods. 1, § 137 ods. 1,  zák. č. 8/2009 o cestnej premávke a o zmene a doplnení niektorých zákonov tým, že pri vchádzaní na hlavnú cestu z vedľajšej cesty nedala prednosť vjazde motorovému vozidlu prichádzajúcemu po hlavnej ceste. 

     Obvinená je z miesta bydliska a pracoviska hodnotená kladne. V evidenčnej karte vodiča  a v odpise z registra trestov záznamy nemá.

     Obvinená pri svojom výsluchu pred povereným príslušníkom PZ dňa 16.08.2012 dala súhlas na postup v zmysle § 216 Trestného poriadku a súčasne  prehlásila, že dopravnú nehodu zapríčinila a spáchala skutok, pre ktorý je vedené trestné stíhanie.

     Vo vyšetrovacom spise je správa UNIQA poisťovne a.s. Lazaretská 15 Bratislava na č.l. 71-72,  podľa ktorej majiteľ motorového vozidla  spoločnosť XXXXX nahlásil  poistnú udalosť v súvislosti s dopravnou nehodou.  

     Osobné motorové vozidlo zn. Škoda Octavia ev.č. XXXXX je majetkom spoločnosti XXXXX a bolo zverené do užívania obvinenej ako zamestnankyni v predmetnej spoločnosti. Obvinená v čase dopravnej nehody plnila pracovné povinnosti. Vzhľadom k tomu, že obvinená v čase spáchania skutku plnila pracovné povinnosti za spôsobenú škodu zodpovedá zamestnávateľ. Keďže majiteľ motorového vozidla zn. Škoda Octavia ev.č. XXXXX má uzavreté havarijné poistenie s UNIQA poisťovňou a.s., všetci poškodení si môžu svoje nároky na náhradu škody uplatniť v uvedenej poisťovni. 

     Trestná sadzba trestu odňatia slobody, ktorý možno uložiť za prečin ublíženia na zdraví  podľa § 158  Trestného zákona je až  na jeden rok. 

     Podľa § 216 ods. 1 Trestného poriadku  v konaní o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak : 

a/ obvinený vyhlási, že spáchal skutok, za ktorý je stíhaný a nie sú odôvodnené pochybnosti 
    o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel 
     dohodu alebo urobil iné potrebné opatrenia na jej náhradu, 

a vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takého rozhodnutie považovať za dostačujúce. 

     Podľa § 216 ods. 2  Trestného poriadku v uznesení  o podmienečnom zastavení trestného stíhania sa určí obvinenému skúšobná doba na 1 až 5 rokov. Skúšobná doba sa začína právoplatnosťou uznesenia  o podmienečnom zastavení trestného stíhania. 

     Obvinenej som určil skúšobnú dobu v trvaní jedného roka.  

     Vzhľadom na vyššie uvedené bolo potrebné rozhodnúť tak ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Šveda
prokurátor